Kiinan ja Intian taistelu ilmansaasteita vastaan avaa rahahanat suomalaiselle teollisuudelle. Yksi Kiinan markkinat haltuun ottaneista on lahtelainen Oilon. Yhtiö kehitti kiinalaisiin voimalaitoksiin nappiratkaisun, joka leikkaa päästöjä rajusti.

Mistä on kyse? Lahtelainen Oilon on päässyt Kiinan energiamarkkinoille

Yhtiö kehitti erittäin vähäpäästöisen kaasunpolttotekniikan, jonka ympärille se on luonut Kiinaan jättibisneksen

Cleantech-teollisuuden uskotaan kasvavan Suomessa lähivuosina voimakkaasti

Kivihiilen poltosta eroon pyristelevä Kiina etsii saastepilvien hälventämiseksi pelastusta maakaasusta. Jotkin suomalaisyritykset ovat jo haistaneet markkinaraon ja päässeet edelläkävijöinä kiinni miljoonabisnekseen.

Yksi kiinalaisten markkinoiden haltuunottajista on lahtelainen Oilon, jonka öljypolttimet ovat tehneet suomalaisille omakotiasujille lämpöä vuosikymmenien ajan.

Lahtelaiskonepaja on saanut Kiinasta jatkuvasti uusia tilauksia. Viime vuonna kohdalle sattui täysosuma.

Reilu vuosi sitten Oilon lähti pyrkimään Pekingin kaukolämpömarkkinoille. Sauma aukeni, kun ilmansaasteiden määrä nousi niin suureksi, että Pekingiin asetettiin Euroopan suurkaupunkejakin tiukemmat päästörajat.

Kivihiilen poltto alkoi vaihtua maakaasuun.

Kilpailu maailmalla on erittäin rajua. Eero Pekkola

Oilon kehitteli maakaasun polttoon menetelmän, jolla Pekingin päästöraja alittui selvästi. Kasvihuonekaasujen määrä painui kolmasosaan tavoitteesta.

Yhtiölle tuotekehitys avasi miljoonakaupat, mutta oli samalla iso riski.

– Kilpailu maailmalla on erittäin rajua. Uuden tekniikkan kehitystyö tehtiin parissa vuodessa, ja siihen kului paljon rahaa. Mutta riski kannatti, sanoo toimitusjohtaja Eero Pekkola.

Nitistääkö puhdas energiantuotanto jopa laman?

Puhtaista energiantuotantotavoista on viime vuodet kaavailtu teollisuuden uutta nousualaa. Myös Suomessa cleantech on ala, jonka kasvulle on ladattu valtavasti odotuksia.

Tarvitaan iso harppaus, että tavoitteemme toteutuvat. Mari Pantsar

Asiaa tutkitaan ja edistetään muun muassa Suomen itsenäisyyden juhlarahastossa Sitrassa. Työpaikkoja alalla lasketaan olevan 25 000 ja liikevaihtoa 25 miljardia euroa.

Kasvuodotukset ovat vielä hurjempia. Vuoteen 2020 mennessä Sitra uskoo cleantechin työllistävän Suomessa 40 000 ihmistä ja liikevaihdon olevan 50 miljardia.

Kasvu vaatii työtä.

– Tarvitaan iso harppaus, että tavoitteemme toteutuvat. Avainasemassa on julkinen sektori. Sen tulisi suunnata julkisia hankintoja cleantech-yrityksille. Ulkomaiset asiakkaat kysyvät usein, onko heille kaupattuja ratkaisuita käytössä yrityksen kotimaassa, ja jos ei ole, se voi herättää epäilyjä toimivuudesta, sanoo cleantech-teollisuuteen perehtynyt johtaja Mari Pantsar Sitrasta.

Pantsar muistuttaa, että myös yritysten olisi mietittävä ulkomaan markkinoille lähtöä erilaisesta näkökulmasta. Hän kannustaa yrityksiä laajempaan yhteistyöhön ja myymään esimerkiksi yhteistyössä tehtyjä, kokonaisia voimalaitoksia sen sijaan, että myydään niihin vain yksittäisiä osia.

Isot asiakkaat tahtovat isoja kokonaisuuksia. Mari Pantsar

– Suomessa on ehkä ollut "tehdään itse" -mentaliteettia, mutta nykyisin aika hyvin on jo huomattu, että isot asiakkaat tahtovat isoja kokonaisuuksia, Pantsar muistuttaa.

"On satsattava kaikkiin energiamuotoihin"

Kiina ja Intia ovat lähivuosina tärkeitä maita suomalaiselle teollisuudelle. Niissä on herätty taistelemaan ilmansaasteita vastaan, ja työhön sijoitetaan suuria rahasummia.

Teknologian tutkimuskeskus VTT:n asiantuntija, tutkimuspäällikkö Jari Kiviaho muistuttaa, että kaikki uusiutuvan energian muodot ovat tulevaisuudessa tärkeitä.

Aurinko tuottaa tunnissa koko maailman vuotuisen energiantarpeen. Jari Kiviaho

– Meillä on hyvää osaamista aurinkoenergiasta ja tuulivoimasta, ja tulevaisuudessa kysyntää on myös sähkön varastoinnille. Aurinkoenergia on maailmanlaajuisesti ehkä merkittävin, sillä laskelmien mukaan aurinko tuottaa tunnissa koko maailman vuotuisen energiantarpeen, Kiviaho painottaa.

Suomessa on vuosia keskitytty paljon bioenergian kehittämiseen lähinnä biomassaa kuten hakkuutähteitä hyödyntäen. Kiviahon mukaan se on merkittävä energiamuoto, mutta ei yksinään riitä.

– Muualla maailmassa biomassaa on vielä vähemmän saatavilla kuin meillä, eikä biomassan käytöllä ratkaista edes Suomen energiankulutusta.

Seuraako Eurooppa Aasian esimerkkiä?

Lahtelainen Oilon on myynyt Kiinaan useita kaukolämpölaitoksia. Liikevaihto maahan kasvoi miljoonilla euroilla.

Kiinasta on tullut yhtiön tärkein markkina-alue.

Tuntuu hassulta, että täällä arvostellaan Kiinaa ilman saastuttamisesta. Eero Pekkola

Tuotekehitys tehdään Lahdessa, niin myös Kiinaan myyty kaasunpolttotekniikka. Kasvanut tilauskanta poikii siis töitä myös Lahteen.

– Uusia tuotteita valmistetaan alkuvaiheessa täällä [Lahdessa], ennen kuin tuotantoa siirretään muille tehtaillemme. Uusia työpaikkoja syntyy varmasti, toimitusjohtaja Pekkola sanoo.

Uutiskuvat Pekingin saastepilvistä (siirryt toiseen palveluun) ovat tuttuja vuosien ajalta.

Ei siis ihme, että Kiinassa on ryhdytty suitsimaan päästöjä kustannuksista piittaamatta. Oilonin kaltaisille yrityksille tilanne on luonnollisesti tervetullut.

Puhtaan energian kysyntä kasvaa myös Yhdysvalloissa. Oilonin toimitusjohtaja muistuttaa, että Eurooppa on jäämässä kehityksestä jälkeen. Esimerkiksi hän nostaa typen oksidien päästörajat.

– Monissa Euroopan suurkaupungeissa hyväksytään vielä sadan milligramman päästöt, mutta vaatimuksia olisi syytä kiristää. Tuntuu hassulta, että täällä arvostellaan Kiinaa ilman saastuttamisesta. Silti Peking kulkee tällä hetkellä edellämme.